 (
ΕΛΛΗΝΙΚΗ ΔΗΜΟΚΡΑΤΙΑ
ΥΠΟΥΡΓΕΙΟ ΝΑΥΤΙΛΙΑΣ ΚΑΙ ΝΗΣΙΩΤΙΚΗΣ ΠΟΛΙΤΙΚΗΣ
ΑΡΧΗΓΕΙΟ ΛΙΜΕΝΙΚΟΥ ΣΩΜΑΤΟΣ – ΕΛΛΗΝΙΚΗΣ ΑΚΤΟΦΥΛΑΚΗΣ
)[image: ][image: ]


Παρασκευή, 28 Αυγούστου 2026

ΔΕΛΤΙΟ ΤΥΠΟΥ

Σύλληψη ημεδαπού για ναρκωτικά στον Πειραιά

Στη σύλληψη ενός 19χρονου ημεδαπού προέβησαν απογευματινές ώρες της 27-08-2026, στελέχη της Περιφερειακής Ομάδας Δίωξης Ναρκωτικών Ουσιών (ΠΟΔΙΝ/ΛΣ-ΕΛ.ΑΚΤ) και του Γραφείου Ασφάλειας του Κεντρικού Λιμεναρχείου Πειραιά, για παράβαση του νόμου «περί εξαρτησιογόνων ουσιών».

Ειδικότερα, σε έλεγχο που διενεργήθηκε στον 19χρονο εντός επιβατηγού-οχηματαγωγού (Ε/Γ-Ο/Γ) πλοίου, στον κεντρικό λιμένα Πειραιά από τα ανωτέρω στελέχη, με τη συνδρομή σκύλου ανίχνευσης ναρκωτικών ουσιών Κ9 ΛΣ– ΕΛ.ΑΚΤ «ΜΠΡΑΤ», εντοπίστηκε μία νάιλον συσκευασία περιέχουσα κοκαΐνη (σε μορφή βράχου), συνολικού μικτού βάρους εκατόν τριών γραμμαρίων και πέντε δεκάτων του γραμμαρίου (103,5 γρ.), καθώς και μία (01) συσκευή κινητής τηλεφωνίας.

Σε νόμιμη έρευνα που ακολούθησε στην οικία του ανωτέρω, παρουσία δικαστικού λειτουργού, βρέθηκε ακόμα μία (01) συσκευή κινητής τηλεφωνίας.

Από το Κεντρικό Λιμεναρχείο Πειραιά που διενεργεί την προανάκριση, κατασχέθηκαν η ανωτέρω ποσότητα ναρκωτικής ουσίας, η οποία πρόκειται να αποσταλεί στο Γενικό Χημείο του Κράτους, καθώς και οι δύο (2) συσκευές κινητής τηλεφωνίας. 

